Malkų įlankos tiltas

**Malkų įlankos tiltas** – kelio tiltas, stovintis Klaipėdoje, prie Malkų įlankos, į pietus nuo Klaipėdos uosto esančioje Kairių gatvėje, kertančioje Karaliaus Vilhelmo kanalą. Šioje miesto dalyje susitelkę pagrindiniai multimodaliniai KLASCO Jūrų perkėlos ir Klaipėdos konteinerių terminalai, siejami su dideliais transporto srautais. Be Kairių gatvės tilto, šioje vietoje vienas šalia kito kanalą kerta mažesni vienkelio geležinkelio, Perkėlos gatvės, krantinės tiltai, keletas pagalbinių tiltų.

Į Kuršių marias iš kanalo išplaukti per Malkų įlanką negalima, nes virš kanalo yra įrengtas automobilių ir geležinkelių tilto mazgas. Be to, laivybą riboja ir AB „Klaipėdos vanduo“ III vandenvietės šliuzas bei jos sanitarinės apsaugos zonos reikalavimai.

## Rekonstrukcija
 
2014 m. baigti beveik trejus metus trukę Kairių ir Perkėlos gatvių ruožo bei tilto rekonstrukcijos darbai. Tuomet Kairių gatvė išplatinta iki keturių eismo juostų (po dvi kiekviena kryptimi), su 2 m pločio dviračių taku ir 1,5 m pločio šaligatviais. Tarp priešingų krypčių eismo juostų palikta žalioji veja. 

Senasis kelio tiltas per kanalą buvo 10,9 m pločio, turėjo dvi eismo juostas. Projektuotojai pasiūlė du tilto rekonstrukcijos variantus, jį išplatinant iki keturių eismo juostų. Pirmas variantas - panaudoti stovinčio tilto konstrukcijas, t. y. palikti 5 senas sijas ir pristatyti 7 naujas gelžbetonines sijas, kad būtų pasiektas reikiamas tilto plotis. Tokia konstrukcija neatitiktų visos europinės apkrovos, tilto ilgaamžiškumas dėl panaudotų senų sijų siektų apie 35-40 metus (preliminari kaina apie 2,5 mln. Lt.). Kitas variantas - naujas tiltas su nauja plienbetonine perdanga, panaudojant esamas atramas ir jas išplatinant iki reikiamo pločio. Sijos būtų metalinės ir iš viršaus išbetonuotos monolitine plokšte. Su šia perdanga galima užtikrinti maksimalią laikomąją galią, pasiekti 100 metų tarnavimo laiką (preliminari kaina apie 3 mln. Lt.). 

Tiltas perstatytas įrengiant naujas plienbetonio sijas, statinį išplatinant nuo dviejų iki keturių eismo juostų. Šalia tilto įrengtas 3,5 m pločio pėsčiųjų ir dviračių takas. Bendras tilto ilgis sudarė 32,24 m, plotis padidėjo iki 25,25 m. Prie tilto įrengta atokvėpio vieta pėstiesiems, kanalas pažymėtas kelio ženklu su pavadinimu. Šalia pastatytas paminklas prancūzų belaisviams, stačiusiems kanalo atkarpą nuo Stariškės kaimo iki marių.

Pristatant Kairių gatvės ir tilto rekonstrukcijos baigtus darbus, Uosto vadovas Arvydas Vaitkus ir meras Vytautas Grubliauskas neatmetė vilties, kad ateityje šią gatvę su dviračių taku bus galima sujungti tiltu (estakada, tuneliu) į Kuršių neriją.

## Istorija

1890 m. kanalas buvo perprofiliuotas ir dugno plotis siekė 14,78 m, viršuje (esant 2,3 m gylio) jis buvo 25,28 m pločio. 1892-1894 m. išplėstas uosto baseinas kanalo žiotyse. Vietoje medinio tilto pirmasis metalinių konstrukcijų statinys virš kanalo iškilo XX a. I dešimtmetyje. Jis buvo vienas iš kitų 10 tiltų, sunumeruotų pagal eilę, pradedant nuo Klaipėdos. Šis statinys turėjo važiuojamojoje dalyje atverčiamą konstrukciją, todėl veikė kaip varstomasis tiltas, galėjęs praleisti laivus su aukštais stiebais. 

Karaliaus Vilhelmo kanalas sutrumpėjo XX a. antroje pusėje plečiant Klaipėdos uostą. Buvusio vandens kelio šiaurinėje dalyje įrengta vandenvietė, kanalo dalis ties Malkų įlanka tapo iš dalies pakitusi. Ties įlanka ir vandenviete kanalo šlaitai, pylimai perprofiliuoti, susiaurinant kanalo vagą, įrengiant šliuzą. Laivyba vandens kelyje baigėsi 1966 m. šiaurinėje dalyje įrengus Klaipėdos III vandenvietę. 1969 m. pastatytos Vakarų laivų remonto įmonės poreikiams nukasta dalis Smeltės kaimo ir kanalo 500 m atkarpa su tiltu.

Pagal istorinio žemėlapio duomenis, senasis neišlikęs tiltas buvo nutolęs apie 0,57 km į šiaurės vakarus () nuo dabartinio  Kairių gatvėje. Pagal hidrologo Stepono Kolupailos tarpukario leidinį, senasis tiltas stovėjo Smeltės–Stariškių vieškelyje. Buvo pastatytas 1902-1904 m., per II pasaulinį karą visiškai sugriautas.

## Šaltiniai

## Nuorodos

* Tilto per Vilhelmo kanalą Kairių gatvėje statyba *epaveldas.lt* (nuotrauka)
* Karaliaus Vilhelmo tiltas *apleistazona.lt* (nuotraukos)